Oficialusis leidinys 204 , 24/08/1967 p. 0020 - 0021

specialusis leidimas suomių kalba: skyrius 3 tomas 1 p. 0223

specialusis leidimas anglų kalba: serija IV skyrius 1965-1972 p. 0014

specialusis leidimas švedų kalba: skyrius 3 tomas 1 p. 0223

specialusis leidimas graikų k.: skyrius 03 tomas 2 p. 0149

specialusis leidimas ispanų kalba: skyrius 03 tomas 2 p. 0068

specialusis leidimas portugalų kalba skyrius 03 tomas 2 p. 0068



Komisijos reglamentas Nr. 474/67/EEB 1967 m. rugpjūčio 21 d. dėl išankstinio eksporto grąžinamųjų išmokų už ryžius ir skaldytus ryžius nustatymo EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1967 m. liepos 25 d. Tarybos reglamentą Nr. 359/67/EEB dėl bendro ryžių rinkos organizavimo [1], ypač į jo 17 straipsnio 6 dalį, kadangi pirmiau minėto reglamento 17 straipsnyje numatyta, kad eksportuojamų ryžių ir skaldytų ryžių kainų pasaulio ir Bendrijos rinkose skirtumas gali būti padengtas eksporto grąžinamąja išmoka, kuri gali būti nustatyta iš anksto; kadangi tuo atveju, kai grąžinamoji išmoka nustatoma iš anksto, ji turi būti derinama su slenkstine kaina, kuri galios eksportavimo mėnesį, be to, jai turi būti taikoma tuo pačiu metu nustatoma korekcijos suma; kadangi, siekiant nustatyti suteiktinos grąžinamosios išmokos dydį, kai ši nustatoma iš anksto, reikia apskaičiuoti galimą kainų svyravimą pasaulio rinkoje nuo licencijos paraiškų padavimo dienos iki to mėnesio, kurį eksportuojamos prekės; kadangi cif išankstinė pristatymo kaina atspindi šį svyravimą ir todėl leidžia sumažinti arba padidinti licencijos paraiškos pateikimo dieną galiojančios grąžinamosios išmokos sumą; kadangi būtų neprotinga grąžinamųjų išmokų dydį keisti per daug dažnai, įvykus mažiausiems kainų pakitimams pasaulio rinkoje, ir taip sukelti neaiškumų išmokas gaunantiems asmenims; kadangi dėl šios priežasties, nepakenkiant išmokų gavėjams, reikėtų nustatyti ribas, kuriose kainų svyravimai nepaveiktų grąžinamosios išmokos dydžio; kadangi šiame reglamente numatytos priemonės atitinka Grūdų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Kai Reglamento Nr. 359/67/EEB 17 straipsnio 4 dalies pirmoje pastraipoje nurodyta eksporto grąžinamoji išmoka už ryžius ir skaldytus ryžius nustatoma iš anksto, grąžinamoji išmoka yra ta, kuri taikoma eksportui paraiškos licencijai gauti padavimo dieną: - iš jos atėmus cif išankstinės pristatymo kainos ir cif kainos skirtumą, kai pirmoji yra didesnė už antrąją daugiau kaip 0,025 apskaitos vieneto už 100 kilogramų, - prie jos pridėjus cif kainos ir cif išankstinės pristatymo kainos skirtumą, kai pirmoji yra didesnė už antrąją daugiau kaip 0,025 apskaitos vieneto už 100 kilogramų. Intervaluose tarp savaitinių nustatymų grąžinamosios išmokos dydis, taikomas išankstinio nustatymo atveju, koreguojamas, jei jos dydis, nustatytas taikant pirmiau minėtą apskaičiavimo būdą, pakinta daugiau kaip 0,025 apskaitos vieneto už 100 kilogramų. Šiuo atveju cif kaina yra apskaičiuojama Reglamento Nr. 59/67/EEB 16 straipsnyje nustatyta tvarka. Cif išankstinė pristatymo kaina yra apskaičiuojama Reglamento Nr. 365/67/EEB [2] 3 straipsnio 2 dalyje nustatyta tvarka, tačiau atsižvelgiant į kiekvieno mėnesio, kurį galioja eksporto licencija, cif kainą, apskaičiuotą remiantis to mėnesio, kurį bus vykdomas eksportas, vežimo pasiūlymais. 2 straipsnis Šis reglamentas įsigalioja 1967 m. rugsėjo 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1967 m. rugpjūčio 21 d. Komisijos vardu Pirmininkas Jean Rey [1] OL 174, 1967 7 31, p. 1. [2] OL 174, 1967 7 31, p. 32. --------------------------------------------------